Παραδοσιακή πορτογαλέζικη σούπα με κέιλ, μπακαλιάρο και θαλασσινά
Νόστιμη και χορταστική σούπα με μπακαλιάρο, μύδια και κυδώνια που ταιριάζουν ιδανικά με το κέιλ, το θυμάρι και τη ρίγανη, ό,τι πρέπει για τις μέρες που θέλουμε να φάμε κάτι ελαφρύ.
750 γρ. πατάτες, σε κύβους , 500 γρ. φιλέτο μπακαλιάρου, κατεψυγμένο (ή φρέσκο, αν μπορεί να το φιλετάρει ο ψαρομανάβης μας ή αν τα καταφέρνουμε οι ίδιοι), κομμένο σε 10 κομμάτια , 1 κιλό κυδώνια, με το κέλυφος, καθαρισμένα, 500 γρ. μύδια, με το κέλυφος, καθαρισμένα, 4 μάτσακια κέιλ, κομμένα σε μέτρια κομμάτια (ιδιαίτερο χορταρικό με έντονη γεύση, σε λίγες λαϊκές αγορές και συσκευασμένο σε μεγάλα σούπερ μάρκετ, ή 1/2 κιλό σέσκουλα , 2 κρεμμύδια ξερά, σε ψιλά καρέ , 2 σκελίδες σκόρδου, λιωμένες , 3 λίτρα ζωμός λαχανικών ή νερό , 3 φύλλα δάφνης , 2 κουτ. σούπας φρέσκια ρίγανη, ψιλοκομμένη, ή 1/2 κουτ. σούπας ξερή, τριμμένη , 2 κουτ. σούπας φρέσκο θυμάρι, ψιλοκομμένο, ή 1/2 κουτ. σούπας ξερό, τριμμένο , τα φύλλα από 1 μάτσο μαϊντανό, ψιλοκομμένα , 30 ml ελαιόλαδο , αλάτι, πιπέρι φρεσκοτριμμένο , χωριάτικο ψωμί σε φέτες + 1 σκελίδα σκόρδου , ελαιόλαδο για το σερβίρισμα
Για να φτιάξουμε την παραδοσιακή πορτογαλέζικη σούπα με κέιλ, μπακαλιάρο και θαλασσινά, ξεκινάμε ζεσταίνοντας το λάδι σε μια κατσαρόλα σε μέτρια φωτιά και σοτάρουμε το κρεμμύδι και το σκόρδο για 5-6 λεπτά, μέχρι να μαλακώσειτο κρεμμύδι και το σκόρδο να βγάλει το άρωμά του. Προσθέτουμε τις πατάτες και σοτάρουμε για 1-2 λεπτά, μέχρι να λαδωθούν καλά. Προσθέτουμε τον ζωμό, τη δάφνη, τη ρίγανη και το θυμάρι και βράζουμε για περίπου 15 λεπτά, μέχρι να μαλακώσουν και να γίνουν οι πατάτες. Προσθέτουμε το κέιλ και σιγοβράζουμε για άλλα 2 λεπτά. Προσθέτουμε τα κυδώνια, τα μύδια και τον μπακαλιάρο στην κατσαρόλα και τη σκεπάζουμε με το καπάκι.Σιγοβράζουμε για 3-4 λεπτά, μέχρι να ανοίξουν τα όστρακα και να ψηθεί το ψάρι. Απομακρύνουμε από τη φωτιά, πετάμε όσα όστρακα έμειναν κλειστά, προσθέτουμε τον μαϊντανό και αλατοπιπερώνουμε.Φρυγανίζουμε το ψωμί (σε φρυγανιέρα ή τοστιέρα), τρίβουμε πάνω τη σκελίδα σκόρδου και το αλείφουμε με λάδι. Σερβίρουμε τη σούπα μαζί με το ψωμί.
Μπακαλιάρος,Πατάτες